projecte-aina/catalan_government_crawling huggingface dataset:
L'Escola d'Administració Pública de Catalunya ha creat un itinerari formatiu adreçat al personal que presta serveis en les secretaries dels alts càrrecs de la Generalitat de Catalunya.
L'itinerari es compon de 10 píndoles individuals de 2 hores de duració, sobre temàtiques diverses relacionades amb les tasques habituals d'aquest personal.
Cadascuna d'aquestes píndoles es pot cursar de forma independent.
El cicle s'inicia el 2019 amb píndoles formatives sobre temes com el protocol, l'administració electrònica, com afrontar converses difícils, l'Outlook o el procediment administratiu i els òrgans col·legiats.
Durant el primer semestre del 2020, les temàtiques que es tractaran seran la ciberseguretat, la transparència i la protecció de dades, l'organització de la documentació administrativa i l'arxiu digital, les agendes i els grups d'interès així com les eines de redacció.
Un cop finalitzi el cicle, està previst tornar-lo a iniciar amb les temàtiques més ben valorades.
El nou Postgrau en Direcció i Gestió Públiques aposta per un enfocament multidisciplinari i aborda temàtiques com l'entorn polític i social, els models de gestió pública i la governança, les polítiques públiques i el desenvolupament d'habilitats directives des d'un punt de vista ètic i basat en el comportament responsable dels comandaments públics.
Oferim als comandaments un espai ple d'oportunitats d'aprenentatge amb metodologies diverses, des de la conceptualització teòrica i l'anàlisi pràctica de casos, fins a diferents tallers per treballar la gestió del lideratge públic des de diferents perspectives.
Cadascun dels continguts del programa es tracta de manera holística, oferint un ampli ventall d'elements d'anàlisi.
Aquest Postgrau, en el que iniciem una col·laboració amb universitats del territori i entitats locals, consta de dues modalitats: una de més generalista i que va enfocada a la direcció i gestió de la totalitat de les administracions públiques catalanes i, una altra, on l'enfocament recau en la gestió i direcció de l'administració pública local.
Postgrau en Direcció Pública i Gestió Públiques
- Claustre del món acadèmic universitari fent tàndem amb els millors professionals del sector públic.
- Formació eminentment pràctica.
- Aprenentatge experiencial i entre iguals.
- Capacitació i desenvolupament de competències directives.
- Impacte en el lloc de treball.
El proppassat 17 de juliol va tenir lloc una reunió de la Xarxa de Comitès d'ètica de l'Administració de la Generalitat i de les entitats del seu sector públic a l'Escola d'Administració Pública de Catalunya.
A la Generalitat de Catalunya existeixen diversos comitès d'ètica que de manera genèrica promouen la cultura ètica en àmbits professionals o en organitzacions.
La Xarxa és un espai col·laboratiu d'intercanvi d'informació i de reflexió entre els comitès i comissions d'ètica existents, i els que es puguin constituir en el futur, per a millorar, impulsar i consolidar la cultura ètica i d'integritat a l'administració pública catalana.
En aquesta trobada es va incorporar el Comitè per a la Integritat a la Recerca de Catalunya, es va tenir notícia de la propera constitució d'un comitè al Centre de Telecomunicacions i Tecnologies de la Informació (CTITI) i es va acordar la col·laboració amb l'Agència catalana de cooperació (ACCD) en polítiques transversals.
Es va fer una valoració positiva de la Jornada realitzada el proppassat 25 d'abril i es va acordar la celebració d'una nova jornada al gener de 2010.
També es va acordar potenciar la difusió dels comitès a través de la web, fer propostes relatives a l' Estratègia de lluita contra la corrupció i d'enfortiment de la integritat, especialment en l'àmbit Marc d'integritat, i l'elaboració de dues publicacions: un document descriptiu dels comitès i un manual per als membres que en formen part.
El passat 17 de juliol, a l'Escola d'Administració Pública de Catalunya (EAPC), es va dur a terme la tercera i última sessió del Cicle de benvinguda per als nous regidors i regidores de l'Administració local.
Aquest cicle ha consistit en tres jornades celebrades els dies 3, 10 i 17 de juliol, i tenia per objectiu transmetre als nous electes la cultura, els valors de govern i les eines necessàries per afrontar el nou repte amb el qual s'han compromès.
Al cicle hi han assistit un total de 126 regidores i regidors de 62 ajuntaments de Catalunya i s'han tractat temes molt diversos com l'organització i el funcionament dels ens locals i el seu personal; el disseny, la planificació, l'execució i l'avaluació de polítiques públiques i la participació ciutadana; la contractació pública; les hisendes locals i els seus pressupostos; l'administració digital i les seves eines; el territori, l'urbanisme i l'habitatge; i la transparència i el bon govern, entre d'altres.
Al capdavant de les diferents ponències s'ha comptat amb un total de 14 professionals de reconegut prestigi, tots ells experts i en molts casos professionals en la matèria, procedents de l'Administració local i de l'Administració de la Generalitat així com de l'àmbit universitari.
Els informes de satisfacció dels assistents a la jornada demostren un alt grau d'adequació dels continguts a les seves necessitats i han registrat una valoració global del cicle de 3,48 sobre 4 i una valoració dels ponents de 3,45 sobre 4.
L'objectiu d'aquest cicle és transmetre als nous electes la cultura, els valors de govern i les eines necessàries per afrontar el nou repte amb el qual s'han compromès.
El Servei de Formació en Alta Direcció de la Sub-direcció de Recerca i de Formació en Alta Direcció de l'EAPC vol esdevenir un espai on obtenir oportunitats d'aprenentatge multidisciplinari per a les persones que ocupen càrrecs de comandament, no només a l'Administració de la Generalitat de Catalunya, sinó a la resta d'administracions públiques catalanes i el seu sector públic.
És en aquesta línia que enguany s'han dut a terme dos itineraris formatius, un amb l'Ajuntament d'Olesa de Montserrat i l'altre amb l'Associació d'Iniciatives Rurals de Catalunya (ARCA), a partir d'unes necessitats formatives prèviament detectades i fàcilment extrapolables a la resta de comandaments i personal directiu de l'Administració local i de les entitats del sector públic.
Amb l'Ajuntament d'Olesa de Montserrat s'ha dissenyat un curs professionalitzador sobre contractació, subvencions i transparència per a comandaments intermedis.
Els temes principals han estat la implantació de la comptabilitat de costos, la contractació pública, la gestió de les subvencions, el control dels fons comunitaris i la transparència.
Amb ARCA s'han programat 6 píndoles formatives de 4 hores sobre temàtiques estretament relacionades amb l'activitat professional dels gerents de les diferents entitats que conformen l'associació.
Les matèries tractades han anat des de temes més transversals com l'ètica i la comunicació, a més específics com la regulació de la contractació administrativa.
En ambdós casos les sessions han combinat els continguts teòrics amb l'exposició i presentació de casos pràctics i han estat conduïdes per docents de l'àmbit professional i de l'àmbit acadèmic, tots ells experts en les matèries abordades.
Totes dues accions han estat valorades molt positivament pels assistents i pels docents, així com pels responsables de l'acció formativa de l'EAPC.
L'organització d'aquestes experiències ha fet palesa, a més, la necessitat d'aquest acompanyament expert per part de l'EAPC, així com la voluntat comuna d'aprofitar sinergies i esforços per poder oferir accions formatives que arribin a un major nombre de comandaments que els permeti alhora establir xarxa entre ells.
El secretari general del Departament de Polítiques Digitals i Administració Pública i director en funcions de l'Escola d'Administració Pública de Catalunya (EAPC), Xavier Gatius, va presidir el passat dijous 19 de setembre, l'acte institucional de cloenda de primer Postgrau en Direcció i Gestió Públiques, edició Barcelona, àmbit general, organitzat per l'EAPC en col·laboració amb Tecnocampus-Mataró.
L'acte de cloenda va posar punt i final a la primera edició d'aquest programa formatiu que ha format, durant 10 mesos, a 23 alumnes provinents de les diferents administracions públiques catalanes i del seu sector públic.
Durant l'acte, la formadora, conferenciant motivacional i coach, Maribel Martínez de Murguía, va pronunciar la conferència Historia de un compromiso.
La intervenció dels representats dels alumnes del Postgrau, Miquel Carrion i Conchita Navarro, i de les codirectores del Potsgrau, Montse Vilalta (Tecnocampus-Mataró) i Eulàlia Pla (Escola d'Administració Pública de Catalunnya), van completar la cloenda.
Primera edició del Postgrau en Direcció i Gestió Públiques de l'Escola d'Administració Pública de Catalunya
La necessitat de donar resposta des de les administracions públiques a les exigències de la ciutadania en l'actual entorn complex i canviant, i de potenciar lideratges que contribueixin a fer-ho possible, ha impulsat aquesta formació de tercer cicle.
Amb un enfocament multidisciplinari, el Postgrau ha abordat temes com l'entorn polític i social, els models de gestió pública i la governança, les polítiques públiques i la innovació, així com el desenvolupament d'habilitats directives des d'un punt de vista ètic i basat en el comportament responsable dels comandaments públics.
Cadascun dels continguts del programa s'ha tractat de manera holística, oferint un ampli ventall d'elements d'anàlisi.
L'alumnat ha comptat amb un espai ple d'aprenentatges amb metodologies diverses, des de la conceptualització teòrica i l'anàlisi pràctica de casos, fins a diferents tallers per treballar la gestió del lideratge públic des de diferents perspectives.
La participació d'un doble claustre de professorat (60 docents), pertanyents a l'àmbit acadèmic i al professional (àmbit públic i privat), ha facilitat un enfocament interdisciplinari i transversal.
Aquesta primera edició del Postgrau ha encetat una col·laboració de l'EAPC amb universitats del territori i ens locals que ha tingut continuïtat amb la segona edició d'aquest postgrau, amb l'especificitat local, realitzat a Mataró i que s'ha dut a terme també amb Tecnocampus i amb l'Ajuntament de Mataró (la cloenda està prevista pel 6 de novembre d'enguany).
El Postgrau en Direcció i Gestió Públiques, edició Barcelona, àmbit general, ha estat la primera edició d'aquesta activitat formativa organitzada per l'Escola d'Administració Pública de Catalunya en col·laboració amb Tencocampus-Mataró, adreçada a comandaments de les diferents administracions públiques catalanes i del seu sector públic.
El nou espai Ruta directiv@ enceta una nova temàtica, la governança, amb el llançament del nou mòdul del Pla de desenvolupament directiu, "Governança, ètica i integritat" com a eix vertebrador de l'espai.
Aquest nou mòdul compta amb la coordinació acadèmica d'Agustí Cerrillo, catedràtic de Dret Administratiu a la UOC, i Olinda Anía, experta en polítiques de modernització i de reforma de l'Administració de la Secretaria d'Administració i Funció Pública del Departament de Polítiques Digitals i Administració Pública de la Generalitat de Catalunya.
El mòdul es complementa amb diverses jornades, taules rodones i tallers oberts al públic, a banda de 4 píndoles de vídeo sobre els aspectes clau de la governança com són l'ètica, la lluita contra la corrupció i la participació ciutadana.
La majoria d'aquestes activitats també estan obertes a la línia de comandaments intermedis.
Ruta directiv@, un nou espai d'aprenentatge i desenvolupament per al personal directiu públic.
Aquest espai complementarà el Pla de desenvolupament directiu i oferirà, amb periodicitat semestral, un seguit d'activitats d'aprenentatge, recursos documentals i píndoles formatives sobre una àrea d'interès.
El proper tema que es tractarà en el marc de la Ruta directiv@ serà la comunicació, durant el pròxim semestre de 2020, el qual complementarà el primer mòdul del Pla de desenvolupament.
El passat 15 d'octubre va concloure el programa de mentoria per a subdirectors i subdirectores de la Generalitat amb una valoració molt positiva per part dels participants.
L'Escola d'Administració Pública de Catalunya continua apostant pels nous models d'aprenentatge amb aquest projecte de mentoria, on el valor principal recau en les persones.
Es tracta d'un programa d'aprenentatge entre iguals, en el qual una persona amb experiència (mentor) escolta, orienta, facilita, acompanya i ajuda una altra persona (mentorat) en el seu desenvolupament personal i professional.
El programa, iniciat el mes de febrer, ha comptat amb la participació de 12 parelles que s'han trobat en diferents sessions per impulsar la col·laboració entre participants i compartir aprenentatges i coneixements a partir de l'experiència professional entre iguals.
Per una banda, els mentors han compartit la seva experiència amb els subdirectors mentorats a través d'un programa de desenvolupament directiu personalitzat, i per l'altra, els mentorats han pogut millorar els seus coneixements per afavorir l'adaptació al nou rol professional i per facilitar els processos de canvi a partir de les experiències reals compartides.
Aquesta ha estat la tercera edició d'un projecte engegat el 2017, emmarcat dins d'un dels objectius establerts del Pla Director EAPC 2017, concretament el que fa referència a redissenyar els plans d'acollida.
La segona edició d'aquesta iniciativa de l'any 2018 es va adreçar a caps de servei.
Durant l'any 2020 està previst tornar a realitzar programes de mentoria, tant per a caps de servei com per a subdirectors i subdirectores.
Ruta directiv@, l'espai d'aprenentatge i desenvolupament per al personal directiu públic, enceta un nou tema, la comunicació, i ho farà amb el llançament del nou mòdul del Pla de desenvolupament directiu anomenat "Comunicació pública".
Aquest nou mòdul compta amb la coordinació acadèmica d'Albert Sáez, doctor en periodisme per la Universitat Ramon Llull i professor titular de sociologia de la comunicació a la Facultat de Comunicació de la mateixa universitat, i té per objectiu acompanyar el directiu en la seva tasca de vetllar per una comunicació pública clara, veraç i transparent.
El mòdul està format per dues conferències: una sobre la nova imatge digital a càrrec de Núria Escalona, consultora en comunicació i professora de la Facultat de Comunicació i Relacions Internacionals de Blanquerna i de la Universitat Oberta de Catalunya, i l'altra sobre la comunicació al segle XXI, dels mitjans a les xarxes socials, a càrrec del coordinador acadèmic del mòdul, Albert Sáez.
En paral·lel, i de forma simultània al mòdul, aquest semestre a Ruta Directiv@ es programen dues noves activitats d'aprenentatge per reforçar la marca personal i les habilitats comunicatives en llengua anglesa.
Aquestes activitats estan obertes a tot el personal directiu de les administracions públiques catalanes.
I també s'ofereixen quatre noves píndoles de vídeo a càrrec d'alguns dels docents del mòdul, els quals expliquen en poc més d'un minut les claus de la marca personal, la comunicació no verbal o la importància d'explicar la nostra pròpia història, per exemple.
El proper tema que es tractarà en el marc de la Ruta directiv@ durant el segon semestre de 2020 és el disseny de polítiques públiques.
La complexitat del món, la celeritat dels canvis, el coneixement com a element estratègic, la revolució tecnològica, la democratització i la globalització provoquen la necessitat de treballar en una Administració pública més oberta a la innovació i a la flexibilitat.
En aquest context, el passat 31 d'octubre l'Escola d'Administració Pública de Catalunya va organitzar a l'Espai Bital la jornada Optimitzar Processos: un Tastet sobre Metodologies Àgils, adreçada a comandaments intermedis i personal directiu de les administracions públiques catalanes.
Les persones assistents van tenir l'oportunitat de conèixer experiències aplicades a l'Administració de la Generalitat de Catalunya a càrrec d'alumnes que havien participat en algunes activitats formatives organitzades per l'EAPC relacionades amb les metodologies àgils.
I finalment van poder fer un tast sobre aquestes metodologies amb tres tallers simultanis per tal de conèixer de més a prop la posada en pràctica d'aquestes tècniques.
Els tallers que es van realitzar van ser:
En finalitzar la jornada es va demanar la participació dels assistents, els quals van respondre a dues qüestions:
- "Són aplicables aquestes metodologies a l'Administració?"
El 95% dels assistents van considerar que aquestes metodologies eren aplicables o molt aplicables en el nostre context, amb una puntuació de 8/10 o superior.
Els conceptes més repetits van ser la motivació, el treball col·laboratiu, les noves metodologies, els espais de reflexió i la necessitat d'obtenir més informació sobre aquest tema.
Les metodologies àgils ens ajuden a crear noves maneres de treballar de forma transversal, millorar processos i desenvolupar productes i serveis basats en l'adaptació de solucions i dinàmiques per aplicar, de manera regular, un conjunt de bones pràctiques que fomentin el treball en equip i la gestió del canvi i de l'orientació a resultats.
Des de l'EAPC oferim activitats formatives en cadascuna de les metodologies per a poder aprofundir-les i experimentar-les.
En plena transformació digital, la metodologia àgil contribueix a incrementar l'eficiència global, estimula la capacitat de reacció i millora el rendiment dels equips.
Les metodologies àgils ens condueixen a una manera "diferent" de gestionar i pensar.
L'Escola d'Administració Pública de Catalunya (EAPC) i la Direcció General d'Administració Digital han organitzat dos cursos sobre treball a distància, amb l'Aula Virtual de l'EAPC:
Se n'han fet quatre edicions destinades al personal dels departaments que es traslladen al nou edifici administratiu de la Zona Franca.
En les primeres edicions va haver-hi 1.722 persones inscrites en les diferents modalitats de teletreball.
La 5a, 6a i 7a edicions, que es faran respectivament al juliol, setembre i novembre, tenen períodes d'inscripció oberts i s'ofereixen al personal dels serveis centrals i delegacions territorials dels departaments de la Generalitat.
Com en les primeres edicions, la formació per al personal teletreballador proporciona el coneixement de base per millorar la capacitat d'autoorganització i facilita el coneixement d'eines per ser conscients i actuar davant de la nova manera de treballar no presencialment.
Així mateix, el curs per a personal que supervisa el teletreball busca incentivar el diàleg entre comandaments i professionals i facilitar el coneixement d'eines i instruments de suport que puguin ser útils per a l'assignació i control de tasques i el seu seguiment i avaluació.
Les persones que cursin la modalitat de supervisió, no cal que facin l'altra modalitat de formació per a personal teletreballador.
Actualment, ja estan obertes les inscripcions a la 6a i 7a edició d'ambdues activitats formatives, que es desenvoluparan al setembre i al novembre, respectivament.
Hi ha 1.500 places per al curs de teletreballadors/es, en cada una de les edicions, i 500 places per a cada edició del curs de supervisors.
A l'espai de Formació oberta del nostre web també podeu consultar tots els continguts d'ambdós cursos.
Tot i la reincorporació progressiva del personal als centres de treball, la prestació de serveis en la modalitat de teletreball serà inicialment l'instrument organitzatiu de preferència
I. Marc constitucional i estatutari
Normativa bàsica sobre funció pública i règim local
Normativa autonòmica de desplegament
Normativa estatal d'aplicació supletòria
V. Altres normes estatals de caràcter bàsic
Funció de les bases de la convocatòria
Composició i funcionament dels òrgans selectius
Realització i qualificació de les proves selectives
Reclamacions contra els actes de l'òrgan de selecció
L'Escola d'Administració Pública de Catalunya, amb la voluntat de contribuir a la lliure difusió del coneixement i seguint el que estableix la Recomanació de la Comissió Europea sobre gestió de la propietat intel·lectual, difon aquests materials sota una llicència creative commons by-nc-sa, cosa que n'autoritza l'ús:
Aquesta obra està subjecta a una llicència de Reconeixement-NoComercial-CompartirIgual 4.0 Internacional de Creative Commons
Avís legal: D\'acord amb l'article 17.1 de la Llei 19/2014, la ©Generalitat de Catalunya permet la reutilització dels continguts i de les dades sempre que se'n citi la font i la data d'actualització i que no es desnaturalitzi la informació (article 8 de la Llei 37/2007) i també que no es contradigui amb una llicència específica.
L'Escola d'Administració Pública de Catalunya (EAPC) suspèn tota la formació presencial en compliment de la Instrucció 2/2020, d'11 de març, sobre mesures preventives, de protecció i organitzatives d'aplicació al personal al servei de l'Administració de la Generalitat de Catalunya amb motiu del coronavirus SARS-CoV-2 de la Secretaria d'Administració i Funció Pública.
L'epígraf 3.1 d'aquesta instrucció recull les mesures adoptades en l'àmbit de la formació:
"Se suspenen els cursos, jornades, congressos, seminaris, simposis i altres activitats de formació de caràcter presencial, així com altres actes i presentacions, organitzats pels departaments i els seus organismes autònoms o pels centres de formació dels empleats públics de l'Administració de la Generalitat.
S'exclou d'aquesta mesura l'Institut de Seguretat Pública de Catalunya.
Com alternativa a la formació presencial, es valorarà la possibilitat de realitzar aquesta utilitzant l'ús de les tecnologies digitals.
Els empleats públics s'abstindran d'assistir a qualsevol de les activitats formatives esmentades al paràgraf anterior organitzades per altres institucions, dins o fora de Catalunya."
L'EAPC seguirà impartint les formacions virtuals, en línia, MOOCs amb normalitat, i totes aquelles activitats que no impliquin presència física de l'alumnat.
La Instrucció té vigència indefinida fins a la seva derogació, revisió o modificació en funció de l'evolució de la situació epidemiològica i d'acord amb les instruccions o directrius de l'autoritat sanitària.
La mesura afecta a totes les delegacions territorials de l'Escola a Barcelona, Girona, Lleida, Tarragona, Tortosa i Reus.
Els candidats han d'emplenar la sol·licitud d'admissió adjuntant el currículum vitae i una carta de motivació per a la realització del Postgrau.
Una comissió d'avaluació, presidida per la Direcció de l'Escola i formada per la codirecció del Postgrau i el Servei de Formació en Alta Direcció (EAPC), valorarà l'adequació dels candidats segons els criteris i els barems següents:
• Experiència professional en llocs de direcció i de comandament, 30%
Addicionalment, la comissió podrà fer una entrevista als candidats.